เร่งแก้ปัญหาช้างป่าบุกรุกที่ทำกิน ลดการสูญเสียทั้งช้างป่าและมนุษย์
นายสิทธิชัย เสรีส่งแสง รองอธิบดีกรมอุทยานแห่งชาติ สัตว์ป่า และพันธุ์พืช กล่าวว่า จากการประชุมเพื่อลดการสูญเสียจากปัญหาช้างป่าบุกรุกที่ทำกินและทำร้ายประชาชน ร่วมกับหน่วยงานที่เกี่ยวข้อง หลังได้รับการร้องเรียนจากเครือข่ายผู้ได้รับผลกระทบจากภัยช้างป่าภาคประชาชนจาก 9 จังหวัดคือ กาญจนบุรี จันทบุรี ฉะเชิงเทรา ชลบุรี ประจวบคีรีขันธ์ ปราจีนบุรี นครนายก ระยอง และสระแก้ว ได้รับผลกระทบจากช้างป่ารุกล้ำเข้าไปในเขตพื้นที่อยู่อาศัยและเขตพื้นที่ทำการเกษตร และสร้างความเสียหายรุนแรง ทั้งชีวิตและทรัพย์สิน ซึ่งตั้งแต่เดือนมกราคมเป็นต้นมาพบการสูญเสียชีวิตของประชาชนและช้างป่าเพิ่มสูงขึ้น ประชาชนถูกช้างป่าทำร้ายใกล้ชิดแหล่งชุมชนมากขึ้น และประชาชนใช้วิธีป้องกันช้างป่าบุกรกที่อยู่อาศัย หรือพื้นที่ทำการเกษตร ด้วยวิธีที่รุนแรงมากขึ้นเช่นกัน ทั้งนี้ ที่ประชุมพิจารณามาตรการและแนวทางลดการสูญเสียจากปัญหาช้างป่าบุกรุกที่ทำกินและการเยียวยาประชาชนที่ถูกช้างป่าทำร้ายจนเสียชีวิต หรือบาดเจ็บทั้งนี้ เครือข่ายผู้ได้รับผลกระทบจากภัยช้างป่าภาคประชาชน มีหนังสือเสนอมาตรการเร่งด่วนเพื่อลดการสูญเสียจากปัญหาช้างบุกรุกที่ทำกินที่เป็นมาตรการเร่งด่วน คือ การผลักดันให้การแก้ปัญหาช้างป่าเป็นวาระแห่งชาติ ด้วยการให้หน่วยงานที่เกี่ยวข้องเข้ามาร่วมบูรณาการและพิจารณาทบทวนการแก้ปัญหาช้างป่าให้เหมาะสม ลงพื้นที่รับฟังปัญหาโดยตรงจากประชาชนและตรวจสอบข้อเท็จจริงที่เกิดขึ้นในพื้นที่ โดยเฉพาะพื้นที่ 5 กลุ่มป่า เพื่อนำข้อมูลที่ได้มาเปรียบเทียบกับข้อมูลจากการรายงานของส่วนราชการ ผลักดันให้รัฐบาลนำรายงานผลการศึกษาของคณะกรรมาธิการวิสามัญพิจารณาศึกษาและแก้ปัญหาช้างป่า สภาผู้แทนราษฎร มาเป็นแนวทางแก้ปัญหาและการบริหารจัดการทั้งเชิงนโยบายและเชิงปฏิบัติในแต่ละพื้นที่